คปภ.แจงความคืบหน้าการคุ้มครองกรณีชุมนุม
คปภ.ชี้แจงการคุ้มครองสิทธิตามกรมธรรม์ประกันภัย กรณีเหตุการณ์ชุมนุม
20 ก.ค. 2553

คปภ.ชี้แจงการคุ้มครองสิทธิตามกรมธรรม์ประกันภัย กรณีเหตุการณ์ชุมนุม
นางจันทรา บูรณฤกษ์ เลขาธิการ สำนักงาน คณะกรรมการกำกับและส่งเสริมการประกอบธุรกิจประกันภัย( คปภ.) เปิดเผยว่า ตามที่มีเหตุเพลิงไหม้ ทรัพย์สินได้รับความเสียหาย บริเวณพื้นที่ราชประสงค์และพื้นที่ใกล้เคียง ที่เกิดขึ้นในระหว่างเดือนเมษายน - เดือนพฤษภาคม ที่ผ่านมานั้น มิได้นิ่งนอนใจต่อเหตุการณ์ที่เกิดขึ้น กล่าวคือ นับแต่เมื่อมีความเสียหายเกิดขึ้น 
สำนักงาน คปภ. ได้เชิญบริษัทประกันภัยเข้าหารือ และเร่งรัดให้บริษัทประกันภัยเข้าตรวจสอบ ประเมินและเจรจาการชดใช้ค่าสินไหมทดแทนให้เสร็จสิ้นโดยเร็ว แต่เนื่องจากข้อจำกัดของกฎหมายทำให้บริษัทประกันภัยไม่สามารถรับประกันภัยไว้เองได้ทั้งหมด จำเป็นต้องมีการทำประกันภัยต่อกับผู้รับประกันภัยในต่างประเทศ 
ฉะนั้นกรมธรรม์ประกันภัยที่บริษัทประกันภัยออกให้แก่ผู้เอาประกันภัยจึงมีเงื่อนไข ความคุ้มครอง และข้อยกเว้นเช่นเดียวกับที่ผู้รับประกันภัยต่อในต่างประเทศกำหนดเป็นมาตรฐานสากล ซึ่งกรมธรรม์ประกันอัคคีภัยมาตรฐานมิได้ให้ความคุ้มครองความเสียหายที่เป็นผลมาจากการจลาจล การก่อการร้ายแต่อย่างใด ผู้เอาประกันภัยรายใดประสงค์จะได้รับความคุ้มครองดังกล่าวจะต้องซื้อความคุ้มครองเพิ่มเติม และเมื่อมีความเสียหายเกิดขึ้นผู้รับประกันภัยต่อในต่างประเทศก็จะต้องเข้ามามีส่วนร่วมในการตรวจสอบ ประเมินความเสียหาย และรวมถึงการจรจาชดใช้ค่าสินไหมทดแทนด้วย ซึ่งในการพิจารณาจำต้องพิจารณาจากข้อเท็จจริงที่เกิดขึ้นเป็นกรณีๆไป 
อย่างไรก็ตาม เพื่อเป็นการบรรเทาความเดือดร้อนของผู้ประกอบการรายย่อย (ผู้เอาประกันภัยที่มีทุนประกันภัยไม่เกินห้าล้านบาท) สำนักงาน คปภ.จึงให้บริษัทประกันภัยเร่งให้ความช่วยเหลือผู้ประกอบการรายย่อยตามควรแก่กรณีไปก่อน โดยการรับเงินช่วยเหลือดังกล่าว ไม่เป็นการตัดสิทธิในการเรียกร้องตามสัญญาประกันภัยแต่อย่างใด เพียงแต่ว่า หากท้ายที่สุดบริษัทประกันภัยต้องรับผิดชดใช้เงินตามสัญญาประกันภัย ให้เงินช่วยเหลือนั้นเป็นส่วนหนึ่งของค่าสินไหมทดแทน หรือหากบริษัทประกันภัยไม่ต้องรับผิด ผู้เอาประกันภัยก็ไม่จำต้องคืนเงินช่วยเหลือดังกล่าวแต่อย่างใด 
นอกจากนี้ สำนักงาน คปภ.จะให้บริษัทประกันภัยเร่งรัดเข้าตรวจสอบ ประเมินและเจรจาชดใช้ค่าสินไหมทดแทนให้เสร็จสิ้นโดยเร็วแล้ว สำนักงาน คปภ.ออกประกาศให้ผู้เอาประกันภัยที่มิได้รับการติดต่อจากบริษัทประกันภัย หรือเห็นว่าไม่ได้รับความเป็นธรรมสามารถร้องเรียน เพื่อสำนักงาน คปภ.จักได้พิจารณาให้ความเป็นธรรมเป็นกรณีๆไป หรืออาจใช้สิทธิเรียกร้องตามกระบวนการอนุญาโตตุลาการ สำนักงาน คปภ. ก็ได้ ซึ่งเมื่อวันที่ 15 กรกฎาคม ที่ผ่านมาสำนักงาน คปภ.กรมคุ้มครองสิทธิและเสรีภาพ กระทรวงยุติธรรม ได้หารือร่วมกันเพื่อกำหนดแนวทางในการช่วยเหลือผู้ประกอบการ ดังนี้
1. ในระหว่างที่ยังไม่มีข้อยุติว่า ความเสียหายที่เกิดขึ้นจะได้รับความคุ้มครองตามกรมธรรม์ประกันภัย หรือไม่ จะมีการเจรจาให้บริษัทประกันภัยให้ความช่วยเหลือเบื้องต้นไปก่อน ซึ่งความช่วยเหลือ ที่ผู้ประกอบการได้รับ ไม่เป็นการตัดสิทธิผู้ประกอบการที่จะเรียกร้องตามสัญญาประกันภัยต่อไปได้
2. จำนวนความเสียหายที่ยังขาดอยู่ ก็จะมีการเจรจาในขั้นต่อไป โดยกรมคุ้มครองสิทธิและเสรีภาพ กระทรวงยุติธรรมจะแบ่งกลุ่มผู้ประกอบการตามลักษณะความเสียหายที่เกิดขึ้น เช่น เกิดความเสียหายในพื้นที่เดียวกัน แล้วดำเนินการเจรจาไกล่เกลี่ยกับบริษัทประกันภัยเป็นรายๆไป
3. หากการดำเนินการตาม 1 และ 2 แล้ว ยังไม่ได้ข้อยุติร่วมกัน ก็จะมีการนำเข้าสู่กระบวนการอนุญาโตตุลาการ สำนักงาน คปภ.ต่อไป
นางจันทรา กล่าวว่า สำนักงาน คปภ.ถือเป็นหน้าที่สำคัญที่จะดูแลผู้เอาประกันภัย ที่เป็นผู้บริโภคให้ได้รับความเป็นธรรม ตามเงื่อนไข ความคุ้มครองตามกรมธรรม์ประกันภัย ตามที่สำนักงาน คปภ. ยึดมั่นเสมอมา